b'\n_START_ARTICLE_\nDouglas A-26 Invader\n_START_PARAGRAPH_\nT\xc3\xa4m\xc3\xa4 artikkeli k\xc3\xa4sittelee Douglas Aircraft Companyn valmistamaa rynn\xc3\xa4kk\xc3\xb6pommittajaa. Muita samannimisi\xc3\xa4 (B-26) sotilaslentokoneita: katso Martin B-26 Marauder._NEWLINE_Douglas A-26 Invader oli yhdysvaltalainen kaksimoottorinen rynn\xc3\xa4kk\xc3\xb6pommituskone. Konetyypin ensilento tapahtui vuonna 1942 ja otettiin k\xc3\xa4ytt\xc3\xb6\xc3\xb6n vuonna 1945, jolloin se osallistui toisen maailmansodan lopputaisteluihin. Yhdysvaltain ilmavoimat poisti konetyypin k\xc3\xa4yt\xc3\xb6st\xc3\xa4 vuonna 1972, mutta Kolumbian ilmavoimat k\xc3\xa4ytti konetta viel\xc3\xa4 vuoteen 1980._NEWLINE_Konetyypin suunnittelivat Ed Heinemann, Ted R. Smith sek\xc3\xa4 Robert Donovan. Sen edelt\xc3\xa4j\xc3\xa4 oli A-20 Havoc, joka oli my\xc3\xb6s Neuvostoliiton k\xc3\xa4yt\xc3\xb6ss\xc3\xa4 vuokraus- ja lainauslain nojalla (Lend-Lease). Muun muassa Suomessa A-20 Havoc tunnettiin nimell\xc3\xa4 "Boston". Profiilikuvissa koneet n\xc3\xa4ytt\xc3\xa4v\xc3\xa4tkin paljolti toisiltaan. Vertailun vuoksi mainittakoon Invaderin olleen muotoilultaan hieman Havocia/Bostonia "kulmikkaampi"._NEWLINE_A-26 osallistui useisiin aseellisiin selkkauksiin usealla mantereella Korean sodasta l\xc3\xa4htien aina Vietnamin sotaan saakka. Se oli mukana muun muassa Sikojenlahden maihinnousussa ennen Kuuban ohjuskriisi\xc3\xa4 ja Biafran sodassa._NEWLINE_Konetyyppi tunnettiin vuosina 1948\xe2\x80\x931965 tunnuksella B-26, joka saattaa varsin herk\xc3\xa4sti aiheuttaa sekaannusta. My\xc3\xb6s Martin B-26 Marauder oli liittoutuneiden suosima kaksimoottorinen matalapommituskone. Lis\xc3\xa4ksi molemmat k\xc3\xa4yttiv\xc3\xa4t samantyyppist\xc3\xa4 voimanl\xc3\xa4hdett\xc3\xa4, 2\xc2\xa0000 hevosvoiman (1\xc2\xa0491\xc2\xa0kW) Pratt & Whitney R-2800 "Double Wasp" -kaksirivist\xc3\xa4 t\xc3\xa4htimoottoria. Koneen siivet olivat niin sanotut trapetsimuotoiset keskitasot, sill\xc3\xa4 siipien kiinnitys on rungon keskell\xc3\xa4. Korkeusvakaaja sijaitsi per\xc3\xa4ss\xc3\xa4 rungon yll\xc3\xa4 sivuvakaajan l\xc3\xa4heisyydess\xc3\xa4._NEWLINE_Kehitysversiosta riippuen koneen huippunopeus oli 570\xc2\xa0km/h - 610\xc2\xa0km/h ja toimintamatka 2 300\xc2\xa0km. Lakikorkeus oli noin _NEWLINE_6 700 m._NEWLINE_Koneen kiinte\xc3\xa4sti eteenp\xc3\xa4in ampuva aseistuksen muodosti mallista riippuen  4-8 kpl 12,7\xc2\xa0mm Browning M2 -konekiv\xc3\xa4\xc3\xa4rej\xc3\xa4. N\xc3\xa4iden lis\xc3\xa4ksi siipien alle voitiin asentaa kahdeksan Browning M2 -konekiv\xc3\xa4\xc3\xa4ri\xc3\xa4 nelj\xc3\xa4ss\xc3\xa4 kaksoispakassa. Puolustusaseistuksen muodostivat kaksi asetornia, joista toinen oli sijoitettu koneen katolle ja toinen koneen pohjaan pommikuilun taakse. Kummassakin oli kaksi 12,7\xc2\xa0mm Browning M2 -konekiv\xc3\xa4\xc3\xa4ri\xc3\xa4. Loppusarjan koneiden yl\xc3\xa4torni voitiin lukita ampumaan eteenp\xc3\xa4in jolloin eteenp\xc3\xa4in ampuvan aseistuksen muodosti jopa 18 Browning M2 -konekiv\xc3\xa4\xc3\xa4ri\xc3\xa4._NEWLINE_Asekuormaa kone kykeni kantamaan yhteens\xc3\xa4 8 000 paunaa (3 600\xc2\xa0kg): 6 000 paunaa (2 700\xc2\xa0kg) pommeja sis\xc3\xa4isesti, sek\xc3\xa4 2 000 paunaa (n. 900\xc2\xa0kg) ulkoisesti. Ulkoiseen aseistukseen kuuluivat my\xc3\xb6s raketit._NEWLINE_Konetta k\xc3\xa4ytettiin my\xc3\xb6s ns. vesipommittajana palonsammutukseen, sek\xc3\xa4 CIA:n suorittamiin salaisiin operaatioihin, jotka toteutettiin ilman ilmavoimien tunnuksia.'